DÔVODOVÁ SPRÁVA

Nariadením Rady (EÚ, Euratom) č. 1311/2013 z 2 decembra 2013, ktorým sa ustanovuje viacročný finančný rámec na roky 2014 – 2020, sa umožňuje mobilizácia nástroja flexibility, aby sa dali financovať presne určené výdavky, ktoré by nebolo možné financovať v rámci stanovených stropov pre jeden alebo viacero okruhov viacročného finančného rámca. Komisia navrhla zmenu nariadenia Rady č. 1311/2013. Návrh zmenený Radou si získal širokú politickú podporu Rady a súhlas Európskeho parlamentu. Očakáva sa, že balík revízie viacročného finančného rámca v polovici obdobia prijme Rada hneď po predložení návrhu rozpočtu na rok 2018. Z tohto dôvodu sa zdá vhodné navrhnúť návrh rozpočtu na rok 2018 a toto rozhodnutie o mobilizácii fondu tak, aby boli predložené spolu, s prihliadnutím na očakávané zmeny nariadenia Rady č. 1311/2013. Pokiaľ sa však formálne prijatie revízie viacročného finančného rámca v polovici obdobia ďalej oddiali, tento návrh sa zmení tak, aby bol v súlade s ustanoveniami nariadenia o VFR platného v čase prijatia rozpočtu na rok 2018.

V súlade s článkom 11 nariadenia Rady č. 1311/2013 a bodom 12 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení po preskúmaní všetkých možností prerozdelenia rozpočtových prostriedkov a vyčerpaní všetkých nepridelených rezerv v rámci výdavkového okruhu Bezpečnosť a občianstvo (okruh 3) Komisia navrhuje mobilizovať nástroj flexibility v roku 2018 vo výške 817,1 mil. EUR.

Dostupnosť nástroja flexibility po revízii nariadenia o VFR je nasledovná: ročná suma 600 mil. EUR (v cenách z roku 2011), čo zodpovedá sume 689 mil. EUR v bežných cenách, zvýšenej o prepadnuté sumy z Fondu solidarity Európskej únie a Európskeho fondu na prispôsobenie sa globalizácii (suma, ktorá prepadla ku koncu roka 2016, predstavovala 646 mil. EUR). Berúc do úvahy aj nepridelenú sumu za rok 2017 (zodpovedajúcu zvýšeniu ročnej sumy zo 471 mil. EUR na 600 mil. EUR) vo výške 129 mil. EUR v cenách roku 2011, čo zodpovedá 146 mil. EUR v súčasných cenách, celková dostupnosť nástroja flexibility je vo výške 1 481 mil. EUR.

Táto mobilizácia sa týka sumy 817,1 mil. EUR nad rámec stropu okruhu 3 viacročného finančného rámca a je určená na financovanie podpory opatrení zameraných na riešenie výziev súvisiacich s migráciou, prílevmi utečencov a bezpečnostnými hrozbami.

V prípade, že by sa formálne prijatie revízie nariadenia o VFR ďalej oddialilo, tento návrh by sa mohol zmeniť takto: mobilizovaná suma by sa znížila na 541 mil. EUR a predložil by sa návrh na mobilizáciu rezervy na nepredvídané udalosti s cieľom poskytnúť zvyšné sumy potrebné na financovanie výdavkov súvisiacich s migráciou a bezpečnosťou v okruhu 3 nad rámec stropu (276,1 mil. EUR predpokladaným započítaním s okruhom 2 v tom istom roku).

Indikatívne platobné rozpočtové prostriedky zodpovedajúce navrhovanej mobilizácii nástroja flexibility boli vypočítané na základe pravidiel uplatniteľných na predbežné financovanie, zúčtovanie predbežného financovania a konečné platby pre rôzne druhy opatrení, ktoré sa majú financovať, a sú uvedené v tabuľke:

(v mil. EUR, v bežných cenách)

Rok Platobné rozpočtové prostriedky súvisiace s mobilizáciou nástroja flexibility na opatrenia na riešenie utečeneckej krízy v roku 2018 2018 452,9 2019 207,6 2020 123,3 2021 33,3 Spolu 817,1

Návrh

ROZHODNUTIE EURÓPSKEHO PARLAMENTU A RADY

o mobilizácii nástroja flexibility na financovanie okamžitých rozpočtových opatrení na riešenie pretrvávajúcich výziev súvisiacich s migráciou, prílevmi utečencov a bezpečnostnými hrozbami

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení, a najmä na jej bod 12,

so zreteľom na návrh Európskej komisie,

keďže:

(1)Nástroj flexibility je zavedený s cieľom umožniť financovanie jasne určených výdavkov, ktoré sa nemohli financovať v rámci limitov stropov dostupných pre jednu alebo viacero iných okruhov.

(2)Strop ročnej sumy dostupnej pre nástroj flexibility je 600 000 000 miliónov EUR (ceny roku 2011), ako sa stanovuje v článku 11 nariadenia Rady (EÚ, EURATOM) č. 1311/2013.